C 309/12

Bendrojo dokumento, iš dalies pakeisto patvirtinus nereikšmingą pakeitimą pagal Reglamento (ES) Nr. 1151/2012 53 straipsnio 2 dalies antrą pastraipą, paskelbimas

(2021/C 309/11)

Europos Komisija patvirtino šį nereikšmingą pakeitimą pagal Komisijos deleguotojo reglamento (ES) Nr. 664/2014 (1) 6 straipsnio 2 dalies trečią pastraipą.

Su šio nereikšmingo pakeitimo patvirtinimo paraiška galima susipažinti Komisijos duomenų bazėje eAmbrosia.

BENDRASIS DOKUMENTAS

„Cebreiro“

ES Nr. PDO-ES-0443-AM01 – 2021 m. vasario 16 d.

SKVN (X) SGN ( )

1. Pavadinimas

„Cebreiro“

2. Valstybė narė arba trečioji šalis

Ispanija

3. Žemės ūkio produkto arba maisto produkto aprašymas

3.1. Produkto rūšis

1.3 klasė. Sūriai

3.2. Produkto, kurio pavadinimas nurodytas 1 punkte, aprašymas

Riebus sūris, gaminamas iš pasterizuoto karvės pieno, vykdant traukinimo, varškės pjaustymo, nuvarvinimo, minkymo ir sūdymo, formavimo bei slėgimo procesus. Jis gali būti parduodamas šviežias arba rūkytas, pastaruoju atveju jis turi būti brandinamas ne trumpiau kaip 45 dienas.

Toliau aptariamos pagrindinės sūrio savybės.

Fizinės savybės

— Forma – grybo arba virėjo kepurės formos sūris, sudarytas iš dviejų dalių: įvairaus skersmens ne aukštesnio nei 12 cm cilindro formos pagrindo, išskyrus sūrius, sveriančius daugiau kaip 2 kg, kurių aukštis gali būti iki 15 cm, ir ne aukštesnės kaip 3 cm kepurės, kurios skersmuo yra 1–2 cm didesnis nei pagrindo. Sūrių, sveriančių daugiau nei 2 kg, kepurės skersmuo gali būti iki 4 cm didesnis nei pagrindo, o aukštis – ne didesnis kaip 5 cm.

— Svoris – ne mažiau kaip 0,3 kg.

Juslinės savybės

Šviežias sūris neturi plutos ir jo paviršiaus spalva tik šiek tiek skiriasi nuo vidaus spalvos. Jo masė yra vientisa, baltos ar šiek tiek gelsvos spalvos, minkšta ir be akučių; perpjovus sūris šiek tiek vagotas ir purus. Kvepia raugintu pienu su grietinėlės ar sviesto pokvapiais. Ragaujant sūris atrodo grūdėtas, bet tirpsta ir yra labai lipnus. Skonis panašus į kvapą – juntamas rauginto pieno, grietinėlės, sviesto skonis. Poskonis yra išliekantis ir rūgštokas.

Kai sūris išrūkomas, susidaro nežymiai matoma pluta, kuri gali būti nuo geltonos iki ryškiai geltonos spalvos, o priklausomai nuo brandinimo gali būti pelėsio. Masė gali būti nuo dramblio kaulo iki geltonos spalvos, o konsistencija yra tarp sviestingos ir tvirtos, kartais – kietos, priklausomai nuo brandinimo laipsnio. Sūrio skonis pieniškas ir gali būti juntamas metalo bei pikantiškas skonis.

Analitinės savybės

— Drėgmė (rūkytų sūrių) – priklauso nuo sūrio subrendimo laipsnio, bet visada yra mažesnė nei 50 %.

— Riebalai – mažiausiai 45 % ir daugiausia 60 % (skaičiuojama sausoje masėje).

3.3. Pašarai (taikoma tik gyvūniniams produktams) ir žaliavos (taikoma tik perdirbtiems produktams)

Pašarai

Pievų ir pašariniai augalai gamybos vietovėje sudaro svarbią karvės raciono dalį. Svarbų vaidmenį taip pat atlieka didžiulės pievos (ganyklos ir ganyklos su krūmais), kur gyvuliai esant sąlygoms laisvai ganosi.

Augalinės kilmės koncentruotas pašaras yra naudojamas kaip papildas karvių energijos poreikiams tenkinti.

Žaliavos

Sūris „Cebreiro“ yra gaminamas iš karvės pieno, gyvulinės kilmės šliužo fermento ar kitų traukinimo fermentų ir druskos (natrio chlorido).

Sūris gaminamas iš nenugriebto karvių veislių „Rubia Gallega“, „Frisona“ ir „Pardo Alpina“ karvių ar sukryžmintų veislių karvių pieno nustatytoje geografinėje vietovėje esančiuose ir į atitinkamą registrą įtrauktuose ūkiuose.

Piene neturi būti krekenų, konservantų, fermento inhibitorių ar vaistų, kurie gali turėti įtakos sūrio gamybai, brandinimui, rūkymui ar laikymui. Neleidžiama atlikti pieną normalizuojančių procedūrų, ar procesų, keičiančių jo pradinę sudėtį.

3.4. Specialūs gamybos veiksmai, atliktini nustatytoje geografinėje vietovėje

Preliminarūs veiksmai, būtini pieno gamybai, ir sūrio gamyba, brandinimas ir rūkymas privalo vykti 4 punkte nustatytoje geografinėje vietovėje. Visi gamybos veiksmai turi būti atlikti nustatytoje geografinėje vietovėje.

3.5. Specialios produkto registruotu pavadinimu pjaustymo, trynimo, pakavimo ir kt. taisyklės

Saugoma nuoroda pažymėti sūriai paprastai turėtų būti parduodami nepjaustyti ir supakuoti į patvirtintas pakuotes.

Tačiau gali būti leidžiama parduoti sūrį dalimis, įskaitant pjaustymą prekybos vietose, jei šiuo tikslu nustatyta tinkama kontrolės sistema, kuria užtikrinama produkto kilmė, kokybė, tinkamas laikymas ir tinkamas pristatymas vartotojui, kad būtų išvengta bet kokios painiavos.

3.6. Specialios produkto registruotu pavadinimu ženklinimo taisyklės

Sertifikuoti sūriai, parduodami su saugoma kilmės vietos nuoroda „Cebreiro“, turi būti paženklinti etikete, atitinkančia kiekvieno gamintojo ženklą, ir papildoma etikete, kurią patvirtina ir išduoda Reguliavimo tarnyba ir kurioje turi būti nurodytas nuoseklus raidinis skaitmeninis kodas ir oficialus saugomos kilmės vietos nuorodos logotipas, nurodytas toliau:

Žodžiai Denominación de Origen Protegida „Cebreiro“ turi būti užrašyti ir ant etiketės, ir ant papildomos etiketės. Be to, ant rūkytų sūrių „Cebreiro“ etikečių turi būti aiškiai matomas žodis „curado“ (rūkytas), kad jį būtų galima atskirti nuo šviežio produkto.

4. Glaustas geografinės vietovės apibūdinimas

Vietovė, kurioje gaminamas pienas ir saugoma kilmės vietos nuoroda „Cebreiro“ žymimi sūriai, – tai geografinė vietovė, kurią sudaro šios Lugo (Galisijos autonominė bendruomenė) provincijos savivaldybės: Baleira, Baralla, Becerreá, Castroverde, Cervantes, Folgoso do Courel, A Fonsagrada, Láncara, Navia de Suarna, As Nogais, Pedrafita do Cebreiro, Samos, Triacastela.

5. Ryšys su geografine vietove

Istoriniai veiksniai

Teigiama, kad šių sūrių kilmė susijusi su pirmaisiais vienuoliais, kurie įsikūrė Sebreiro kaime, esančiame prie Galisijos ribos, šalia pagrindinio piligrimų kelio, vedančio į Santjagą (El Camino francés), ir kurie atvyko tarnauti į IX a. pabaigoje piligrimų poreikiams pastatytą ligoninę. Ištisus šimtmečius piligrimai ragaudavo šio sūrio Sebreiro kalnuose ir išgarsino jį Ispanijoje ir visoje Europoje.

Nacionaliniame istorijos archyve ir Simankaso bendrajame archyve saugomuose dokumentuose esama įdomių duomenų apie metinę sūrių siuntą iš Sebreiro, skirtą Portugalijos karališkiesiems rūmams Karolio III valdymo laikotarpiu. Sūrį gamindavo šios vietovės kaimo gyventojai (daugiausia moterys) namuose nuo lapkričio mėn. Du tuzinai sūrių visuomet būdavo pagaminami per paskutines dvi metų savaites, išnaudojant šaltą sezoninį orą, kad sūriai geriau laikytųsi, ir dovanojami Portugalijos karalienei per pirmąsias dvi sausio mėn. savaites.

Be to, esama nemažai XVIII–XIX a. dokumentų, liudijančių to meto sūrio „Cebreiro“ populiarumą.

Vėlesniuose darbuose, pavyzdžiui, Geografía General del Reino de Galicia (Galisijos karalystės bendroji geografija, 1936 m.), pateikiama informacijos apie sūrį „Cebreiro“, jo savybes ir gamybos būdą.

Dar vėliau, praėjusio amžiaus 8-ame dešimtmetyje, Ispanijos ir ypač Galisijos sūrių specialistas Carlos’as Compairé’as Fernández’as išleido ne vieną darbą, kuriame pateikiami išsamūs šių sūrių tyrimai, įskaitant cheminę ir bakteriologinę analizę. Juos galima vadinti pirmaisiais sūrio „Cebreiro“ moksliniais tyrimais.

Leidinio Inventario Español de Productos Tradicionales (Ispanijos tradicinių produktų aprašas), kurį 1996 m. išleido Žemės ūkio, žuvininkystės ir maisto ministerija, skyriuje apie sūrį pateikiama išsami informacija apie sūrį „Cebreiro“, įskaitant jo savybes, gamybos būdą, istoriją ir ekonominę svarbą.

Gamtiniai veiksniai

Su saugoma kilmės vietos nuoroda „Cebreiro“ susijusios vietovės klimatas yra jūrinis kalnų klimatas, jaučiama gerokai mažesnė jūros įtaka ir ryškesnės žemyninio klimato savybės. Tai labai riboja žemės ūkio veiklą. Didelėje vietovės dalyje, esančioje daugiau kaip 1 000 metrų virš jūros lygio, vyrauja labai šalta, palyginti su įprastu Galisijos oru, oro temperatūra; toje vietovės dalyje šalnų nebūna vos 5 mėnesius per metus.

Šios nepalankios aplinkos sąlygos lemia tai, kad gyvulininkystė daro itin didelę įtaką šios vietovės ekonomikai, nes šis sektorius geba geriau nei žemdirbystės sektorius prisitaikyti prie klimato, dirvožemio ir kalnuotos vietovės sąlygų ir pasinaudoti geromis natūraliomis kalnų pievomis ir pašaru bei gyvuliais, prisitaikiusiais prie darganoto klimato.

Priežastinis geografinės aplinkos ir produkto savybių ryšys

Geografinėje vietovėje, kurioje gaminamas sūris „Cebreiro“, yra daugybė kalnais apsuptų slėnių, kur didelę gamtovaizdžio dalį sudaro pievos ir ganyklos.

Ši unikali aplinka įvairiai veikia išskirtines sūrio „Cebreiro“ savybes:

— Pirma, kaip jau minėta, geografinė aplinka palanki auginti daug geros kokybės pašaro.

— Be to, pienas gaminamas mažuose šeimų ūkiuose, naudojant tradicinius bandos priežiūros būdus. Vietos veislių gyvuliai vis dar sudaro didelę bandos dalį ir jie šeriami daugiausia pašaru, pagamintu ūkyje, racioną papildant ganyklų žole, jei leidžia oro sąlygos.

— Koncentruoti pašarai, kuriais papildomai patenkinami gyvulių energijos poreikiai, sudaro tik nedidelę dalį. Šis tradicinis modelis, pagal kurį stengiamasi kuo labiau sumažinti sąnaudas už ūkio ribų, prisideda prie šių mažų šeimos ūkių ekonominio pajėgumo.

— Dėl šių ūkių savybių juose pagamintas pienas idealiai tinka sūrių gamybai. Moksliškai įrodyta, kad dėl šios natūralesnės gamybos sistemos ir gyvulių šėrimo būdo pieno maistinės savybės yra geresnės, padidėja KLA (konjuguotosios linolio rūgšties) ir omega-3 riebiųjų rūgščių dalis riebaluose, nes kuo daugiau žolių karvės ėda, tuo daugiau susidaro šių mitybos požiūriu naudingų riebalų, o tai turi įtakos sūrio savybėms.

— Galiausiai regiono ūkininkai perėmė senas sūrio gamybos tradicijas su unikaliomis jos savybėmis, tokiomis kaip savotiška tradicinė virėjo kepurės forma, pagal kurią bemat galima atpažinti šį sūrį, ir jų produktas tapo gerai žinomas ir vertinamas vartotojų.

Nuoroda į paskelbtą specifikaciją

(šio reglamento 6 straipsnio 1 dalies antra pastraipa)

https://mediorural.xunta.gal/sites/default/files/produtos/en-tramitacion/Pliego_de_condiciones_DOP_Cebreiro_septiembre_2020_final.pdf.

(1) OL L 179, 2014 6 19, p. 17.